CSM Ştiinţa Baia Mare a câştigat titlul de campioană a României la rugby, sâmbătă, după ce a învins-o pe CSA Steaua Bucureşti cu scorul de 24-22 (7-3), sâmbătă, în finala SuperLigii CEC Bank la rugby, pe Stadionul Municipal din Bârlad.



''Zimbrii'' şi-au trecut în palmares al şaselea lor titlu naţional, după cele din 1990, 2009, 2010, 2011 şi 2014.



Băimărenii au început mai bine şi au marcat un prim eseu prin Adrian Apostol (12), transformat de Dorin Manole (13). Steaua a redus din diferenţă până la pauză printr-o lovitură de pedeapsă transformată de Ionel Melinte (40).



Imediat la reluat, maramureşenii Taniela Marawunawasawasa a refăcut ecartul de pe tabelă, printr-un dropgol (41).



Andrei Florescu a reuşit un eseu (48), transformat de Melinte (49), iar Steaua a egalat pentru scurt timp, 10-10. Apostol a marcat a doua sa încercare (52), fructificată de Manole, după care acelaşi Manole şi-a trecut şi el numele pe lista celor care au reuşit eseuri (55), ducând scorul la 24-10 pentru echipa din Baia Mare.



''Roş-albaştrii'' au revenit în meci printr-un eseu de penalizare (62), Melinte a marcat şi el o încercare (70), dar Daniel Plai a ratat transformarea, astfel că Ştiinţa Baia Mare a câştigat cu 24-22.



Ştiinţa Baia Mare a jucat a opta sa finală de când primul eşalon valoric se dispută în actualul format, iar militarii a revenit în ultimul act al competiţiei după o aşteptare care durează din 2011, dar ultimul titlu cucerit de Steaua datează din 2006.



Cele două echipe s-au mai întâlnit în trei finale consecutive, în 2009, 2010 şi 2011, toate câştigate de Ştiinţa.



În sezonul regulat, Steaua s-a impus pe Arena Zimbrilor, rezultat 19-15, pentru ca în retur, în Ghencea, partida să se încheie la egalitate 13-13.

AGERPRES (V, AS-editor: Mihai Ţenea, editor online: Ada Vîlceanu)